อาคารใบหยก 2

อาคารใบหยก 2 () เป็นตึกระฟ้าในกรุงเทพมหานคร ปัจจุบันเป็นตึกที่สูงเป็นลำดับที่ 4 ของประเทศไทย เป็นตึกที่มีจำนวนชั้นมากที่สุดในประเทศไทย ด้วยจำนวน 85 ชั้น เป็นโรงแรมที่สูงที่สุดในประเทศไทย และเคยเป็นตึกที่สูงที่สุดในประเทศไทยระหว่าง พ.ศ. 2540–2559 ก่อนถูกทำลายสถิติโดยตึกคิง เพาเวอร์ มหานครBaiyoke Tower II. The Skyscraper Center. ซึ่งตึกใบหยก 2 เป็นตึกที่ครองตำแหน่งตึกที่สูงที่สุดในไทยนานที่สุดเป็นเวลา 19 ปี มีลิฟต์แก้วเพื่อขึ้นไปสู่ห้องอาหารชั้นที่ 77 ตั้งอยู่ในย่านประตูน้ำ ซอยราชปรารภ 3 ถนนราชปรารภ แขวงถนนพญาไท เขตราชเทวี กรุงเทพมหานคร

 ประวัติ 
ใบหยก 2 เป็นอาคารในเครือใบหยก ซึ่งมี พันธ์เลิศ ใบหยก เป็นประธานและกรรมการผู้จัดการ ก่อสร้างเสร็จในปี พ.ศ. 2540 โรงแรมเริ่มเปิดให้บริการใน 14 มกราคม พ.ศ. 2541 และในปีเดียวกันมีการติดตั้งเสาส่งสัญญาณโทรทัศน์ช่อง ไอทีวี ออกอากาศระบบยูเอชเอฟ ช่อง 29 ของตึกใบหยก 2 ที่ความสูง 54 เมตร (150 ฟุต) บนยอดตึก และหลังจากนั้น สทท. กรมประชาสัมพันธ์ ระบบวีเอชเอฟ ช่อง 11 / วันพฤหัสบดีที่ 29 กรกฎาคม พ.ศ. 2547 โมเดิร์นไนน์ทีวี (ชื่อในขณะนั้นของ ช่อง 9 เอ็มคอตเอชดี) ระบบวีเอชเอฟ ช่อง 9 / เดือนมีนาคม พ.ศ. 2548 ช่อง 3 ได้เปลี่ยนระบบการส่งเป็นระบบยูเอชเอฟ ช่อง 32 ออกอากาศรวมกันโดยใช้เสาส่งสัญญาณโทรทัศน์ช่องไอทีวีออกอากาศ (ต่อมาใช้ชื่อว่า ทีไอทีวี และปัจจุบันใช้ชื่อว่า ไทยพีบีเอส) ซึ่งตึกใบหยก 2 นับว่าเป็น ตึกระฟ้า หลังแรกของ ประเทศไทย ที่มีความสูงเกิน 300 เมตร

ต่อมาในปี พ.ศ. 2556 ได้มีการทดลองการออกอากาศทางโทรทัศน์ระบบดิจิทัลภาคพื้นดิน จึงมีรายละเอียดการออกอากาศดังนี้ ททบ. ระบบยูเอชเอฟ ช่อง 36 (ใช้โครงข่ายที่ 2) / บมจ. อสมท (หรือช่อง 9 เอ็มคอตเอชดี) ระบบยูเอชเอฟ ช่อง 40 (ใช้โครงข่ายที่ 3) และในปี พ.ศ. 2557 ซึ่งเป็นปีที่มีการออกอากาศทางโทรทัศน์ระบบดิจิทัลภาคพื้นดินอย่างเป็นทางการ จึงได้มีการเริ่มออกอากาศช่องความถี่โครงข่ายโทรทัศน์เพิ่มเติมคือ กรมประชาสัมพันธ์ (หรือ สทท.) ช่อง 26 (ใช้โครงข่ายที่ 1) / ไทยพีบีเอส ช่อง 44 (ใช้โครงข่ายที่ 4) / ททบ. ช่อง 52 (ใช้โครงข่ายที่ 5) เพราะด้วยความสูงของอาคาร ทำให้เสาส่งสัญญาณสามารถทำหน้าที่แพร่กระจายสัญญาณโทรทัศน์ได้ทั่วถึงในพื้นที่ กรุงเทพมหานครและปริมณฑล จึงทำให้อาคารฯ กลายเป็นที่ตั้งของสถานีเครื่องส่งโทรทัศน์หลักของ กรุงเทพมหานคร

 รายละเอียดของอาคาร 
อาคารมีความสูง 304 เมตร (994 ฟุต) มีทั้งสิ้น 88 ชั้น (ถ้าไม่นับชั้นใต้ดินจะมี 85 ชั้น) พื้นที่ใช้สอยส่วนใหญ่เป็นโรงแรมที่ชื่อใบหยก สกาย
 ชั้น 1 และชั้น 6-12 เป็นที่จอดรถ
 ชั้น 17 เป็นห้องประชุมและห้องจัดเลี้ยง SKY ROOM และ RAINBOW HALL
 ชั้น 18 เป็นโถงโรงแรม
 ชั้น 19 เป็นห้องประชุมและห้องจัดเลี้ยง KONTENT SPACE
 ตั้งแต่ชั้น 22 ถึง 74 เป็นห้องพักโรงแรม มีทั้งหมด 673 ห้อง ประกอบด้วย สแตนดาร์ดโซน (STANDARD ZONE) ชั้น 22-45 / สกายโซน (SKY ZONE) ชั้น 46–63 และ สเปซโซน (SPACE ZONE) ชั้น 64-74
 ชั้น 22–45 สแตนดาร์ดโซน (STANDARD ZONE)
 ห้องซูพีเรีย (Superior Room) 73 ห้อง
 ห้องจูเนียร์สวีท (Junior Suite) 76 ห้อง
 ห้องซูพีเรียสวีท (Superior Suite) 111 ห้อง
 ชั้น 46-63 สกายโซน (SKY ZONE)
 ห้องดีลักซ์ (Deluxe Room) / ห้องดีลักซ์ สำหรับสุภาพสตรี (Deluxe Room Lady) 75 ห้อง
 ห้องจูเนียร์สวีท (Junior Suite) / ห้องจูเนียร์สวีท สำหรับสุภาพสตรี (Junior Suite Lady) 68 ห้อง
 ห้องซูพีเรียสวีท (Superior Suite) 16 ห้อง
 ชั้น 64-74 สเปซโซน (SPACE ZONE)
 ห้องดีลักซ์ (Deluxe Room) 48 ห้อง
 ห้องจูเนียร์สวีท (Junior Suite) 21 ห้อง
 ห้องซูพีเรียสวีท (Superior Suite) 4 ห้อง
 ห้องเพรซซิเดนเชิลสวีท (Presidential Suite) 5 ห้อง
 ชั้น 18, 76, 78, 79, 81 และ 82 เป็นห้องอาหาร (ชั้นที่ 75 ตลาดน้ำใบหยก (BAIYOKE FLOATING MARKET) ไม่สามารถใช้ได้ชั่วคราว) ชั้น 83 เป็นบาร์ดาดฟ้า (THE ROOF TOP BAR)
 ชั้นที่ 18 (SKY COFFEE SHOP / บุฟเฟต์ผลไม้)
 ชั้นที่ 76 (BANGKOK SKY RESTAURANT)
 ชั้นที่ 78 (BANGKOK SKY RESTAURANT)
 ชั้นที่ 79 (STELLA PALACE)
 ชั้นที่ 81 (BANGKOK BALCONY)
 ชั้นที่ 82 (CRYSTAL GRILL)
 ชั้น 77 และ 84 เป็นชั้นสำหรับชมทิวทัศน์ โดยที่ชั้น 84 เป็นดาดฟ้าหมุนได้รอบ ทั้งสองชั้นนี้เปิดให้เข้าชมระหว่างเวลา 11.00 ถึง 23.00 น.
 ลิฟต์โดยสารอาคารนี้มีความเร็วสูงสุด 4.0 เมตร/วินาที (14.4 กิโลเมตร/ชั่วโมง) (ส่วนพื้นที่โรงแรม) ความเร็วสูงสุด 2.1 เมตร/วินาที (7.56 กิโลเมตร/ชั่วโมง) (ส่วนพื้นที่พลาซาและลานจอดรถ)
 ลิฟต์และบันไดเลื่อน ภายในอาคารส่วนใหญ่จะเป็นของบริษัทฮิตาชิ จากประเทศญี่ปุ่น

 อุบัติเหตุ 
วันที่ 7 พฤษภาคม พ.ศ. 2555 เกิดอุบัติเหตุกับพนักงานติดป้ายโฆษณาของบริษัทโตชิบากำลังปฏิบัติงานอยู่ที่ชั้น 68 ของตึกใบหยก 2 จนทำให้พนักงานตกลงมาเสียชีวิตทันที 3 รายและบาดเจ็บอีก 2 ราย

 ตึกใบหยก 1 
ตึกใบหยก 1 ตั้งอยู่เลขที่ 130 ถนนราชปรารภ มีชั้นทั้งหมด 43 ชั้น มีความสูง 151 เมตร สร้างเสร็จเมื่อปี พ.ศ. 2530 และเคยเป็นตึกที่สูงที่สุดใน ประเทศไทย ช่วง พ.ศ. 2530 ถึง พ.ศ. 2536 ก่อนจะถูกตึก สินสาธร ทาวเวอร์ ทำลายสถิติในปี พ.ศ. 2536 ตัวตึกมีจุดเด่นคือยอดตึกมีลักษณะเป็นโครงสามเหลี่ยมยอดแหลมและทาสีไล่เฉดเป็นสีรุ้ง เป็นที่ตั้งของโรงแรมใบหยกสวีทและมีร้านอาหารบนยอดตึกชื่อสกายเลาจน์ ชั้นล่างเป็นศูนย์รวมส่งเสื้อผ้าและศูนย์การค้าขนาดเล็ก

 ระเบียงภาพ 

 ดูเพิ่ม 
 50 ลำดับ ตึกที่สูงที่สุดในโลก
 รายชื่ออาคารที่สูงที่สุดในประเทศไทย
 รายชื่อตึกที่สูงที่สุดในโลก

 อ้างอิง 

 แหล่งข้อมูลอื่น 


 การจัดงานแต่งงานในตึกใบหยก 2


ใบหยก
หมวดหมู่:ก่อตั้งในกรุงเทพมหานครในปี พ.ศ. 2541
ใบหยก
ใบหยก
ใบหยก